ไทยพาณิชย์เฮ เวียดนามโอเค ให้เปิดสาขาได้
เวียดนามอนุมัติไทยพาณิชย์เปิดสาขาโฮจิมินห์ เตรียมซื้อทรัพย์สินแบงก์วีนาสยามหลังถูกปิด
23 ก.ย. 2558

เวียดนามอนุมัติไทยพาณิชย์เปิดสาขาโฮจิมินห์ เตรียมซื้อทรัพย์สินแบงก์วีนาสยามหลังถูกปิด
รายงานข่าวจากธนาคารไทยพาณิชย์ เปิดเผยว่า ที่ประชุมคณะกรรมการธนาคารมีมติรับทราบการจัดตั้งสาขาของธนาคาร ณ นครโฮจิมินห์ สาธารณรัฐสังคมนิยมเวียดนาม รวมทั้งการดำเนินการเพื่อที่จะซื้อและรับโอนส่วนของทุนจากผู้ร่วมลงทุนที่เหลืออีก 2 ราย ในธนาคารวีนาสยาม (VinaSiam Bank หรือ VSB) มาเป็นของธนาคารทั้งหมด เพื่อให้เป็นไปตามเงื่อนไขของธนาคารกลางเวียดนามในการอนุญาตให้ธนาคารจัดตั้งสาขาของธนาคาร ณ นครโฮจิมินห์
ทั้งนี้ ปัจจุบันธนาคารวีนาสยามมีสถานะเป็นบริษัทลูกในกลุ่ม Full Consolidation ของธนาคารที่เกิดจากการร่วมทุนระหว่างธนาคารไทยพาณิชย์ที่ถือครองหุ้นสัดส่วนประมาณ 33% กับธนาคารเวียดนามเพื่อการเกษตรและพัฒนาชนบทที่ถือครองหุ้นประมาณ 34% และบริษัทเครือเจริญโภคภัณฑ์ที่ถือหุ้นประมาณ 33% หลังจากจะมีการดำเนินการโอนทรัพย์สินและหนี้สินทั้งหมดของธนาคารวีนาสยามมายังสาขาของธนาคาร ณ นครโฮจิมินห์ ที่จะจัดตั้งขึ้นใหม่
นอกจากนี้ เพื่อให้เป็นไปตามกฎหมายที่เกี่ยวข้องคือ มาตรา 43 (2) แห่ง พ.ร.บ.ธุรกิจสถาบันการเงิน พ.ศ. 2551 และมาตรา 107 (2) พ.ร.บ.บริษัทมหาชนจำกัด ที่กำหนดให้การซื้อและรับโอนส่วนของธนาคารวีนาสยามมาเป็นของธนาคารไทยพาณิชย์ทั้งหมด รวมทั้งการรับโอนทรัพย์สินและหนี้สินทั้งหมดของธนาคารวีนาสยามมายังสาขาของธนาคารที่จะตั้งขึ้นที่เวียดนามดังกล่าวจะต้องได้รับอนุมัติจากที่ประชุมผู้ถือหุ้นด้วยคะแนนเสียงไม่น้อยกว่า 3 ใน 4 ของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนน จึงต้องจัดให้มีการประชุมวิสามัญผู้ถือหุ้นของธนาคารเพื่อพิจารณาอนุมัติเรื่องดังกล่าว
โดยธนาคารจะเรียกประชุมวิสามัญผู้ถือหุ้นของธนาคารวันที่ 3 พ.ย. 2558 เพื่อพิจารณาอนุมัติการเข้าซื้อกิจการของธนาคารวีนาสยาม รวมทั้งรับโอนทรัพย์สินและหนี้ทั้งหมดมายังสาขาของธนาคารไทยพาณิชย์ที่จะจัดตั้งขึ้นที่โฮจิมินห์ ประเทศเวียดนาม รวมทั้งการมอบอำนาจให้ผู้เกี่ยวข้องดำเนินกิจการต่างๆ ที่เกี่ยวกับการซื้อกิจการ โดยกำหนดวันปิดสมุดทะเบียนเพื่อรวบรวมรายชื่อผู้ถือหุ้นในวันที่ 7 ต.ค.นี้